Særlige amerikanske sikkerhedskrav

Forsvarsministeriet oplyser, at Danmark som køber af de amerikansk udviklede kampfly er forpligtet til at leve op til en række specifikke krav til den militære sikkerhed og bevogtning på flyvestationen:

- Danmark, USA og en række andre lande i og uden for NATO har aftaler om gensidig beskyttelse af klassificerede informationer og materiel. Princippet er, at når et land har vurderet, at information eller materiel er klassificeret på et givent niveau, så forpligter de øvrige lande sig til at håndtere dette på en entydig aftalt måde. Supplerende klassificerer aftalenationerne også bl.a. informationer om andre landes militære og sikkerhedsmæssige forhold, planer og kapacitet.

- I forbindelse med F35 håndteres den militære sikkerhed ydermere under et særligt sikkerhedsprogram. Dette er et program, som værner mod flere forskellige typer af trusler gennem forskellige foranstaltninger, herunder en grundig personsikkerhedsgodkendelse. Endvidere foreskriver programmet en række specifikke minimumskrav til blandt andet faciliteter, alarmer og bevogtning. Det konkrete omfang kan ikke oplyses af sikkerhedsmæssige årsager, idet dette vil afsløre sikringsforanstaltningernes kapacitet og omfang.

- Omkostningerne til sikkerhedsforanstaltninger kan ikke oplyses, idet dette ligeledes vil afsløre sikringsforanstaltningernes kapacitet og omfang. Omkostninger til sikkerhedsforanstaltninger afholdes inden for de samlede levetidsomkostninger, som er omtalt i aktstykke 31.

Der forventes amerikanske sikkerhedskrav i hele F35 levetiden.

Kilde: Forsvarsministeriet